**BALVU NOVADA PAŠVALDĪBA**

**MEDĪBU KOORDINĀCIJAS KOMISIJA**

Reģ.Nr.90009115622, Bērzpils iela 1A, Balvi, Balvu novads, LV-4501, tālrunis +371 64522453

fakss+371 64522453, e-pasts: [dome@balvi.lv](mailto:dome@balvi.lv)

**LĒMUMS**

Balvos

2025. gada 26. jūnijā Nr. 6, 1.§

**Par Dabas aizsardzības plāna dabas liegumam “Stompaku purvi” izstrādes gaitu un saturu**

Sanāksmi atklāj Balvu novada pašvaldības domes priekšsēdētājs, Medību koordinācijas komisijas vadītājs Jānis Trupovnieks. Pateicas klātesošajiem par apmeklējumu, izrādīto interesi un iesaisti Dabas aizsardzības plāna “Stompaku purvi” (turpmāk – DAP) apspriešanā. Norāda, ka izstrādājot DAP, nav atspoguļota ekonomiskās ietekmes izvērtēšana. Kurš sargās cilvēku, ja sargājam lāci?

Vārds tiek dots DAP izstrādes vadītājam Maksimam Balalaikinam, kurš informē, ka jūlija mēnesī DAP tiks nodots publiskajai apspriešanai, kuras gaitā iespējama ieteikumu iesniegšana. Pēdējā laikā dzīvnieki ir daudz redzamāki, pamanāmāki. Igaunijā lāču ir 10 reizes vairāk nekā pie mums. Lāči daudz klejo, pārvietojas, konkrētu teritoriju piesaistīt grūti. Kāpēc pievēršas lāču jautājumiem? Jo tā ir visvairāk aizsargājamā suga visā ES. Ir noteikts valsts mēŗķos, ka lācim šajā teritorijā būtu jābūt. Sākotnēji DAP bija domāts lāčus kaut kādā veidā atdalīt no cilvēkiem -lāči dzīvo paši par sevi un cilvēki - paši par sevi, bet tas ne ļoti sanāca. Ar medniekiem ir bijušas vismaz pāris tikšanās reizes līdz šim. Pēdējā DAP versija, kas nosūtīta medniekiem, rada kompromisu attiecībā uz medību procesu teritorijā.

M. Balalaikins norāda, ka DAP ir rekomendējošs raksturs, tam nav likuma spēka. Pēc tā satura jāvadās privātpersonām, institūcijām, biedrībām. Tajā aktualizēti individuālie apsaimniekošanas noteikumi.. Tie tiks nedaudz koriģēti, praktiski neskars medniekus, būs noteikts, ka mednieki varēs brīvāk pārvietoties tieši ārpus iezīmētajiem ceļiem, izmantot stigas, kas privātpersonām nav pieļaujams. Attiecīgi, ko nozīmē šie brīvprātīgie varianti - vadlīnijas, ko izstrādāja Latvijas Dabas muzejs kopā ar Dabas aizsardzības pārvaldes akceptu un tur ir noteikts, ka jācenšas respektēt lāču ziemošanas vietu, netraucējot. Mežsaimnieciskā darbība šajā teritorijā jau ir ierobežota ar esošajiem saistošajiem noteikumiem, iemesli klusuma režīmiem nav saistīti ar medību saimniecību, bet vairāk uz aizsargājamo putnu, kas ir klinšu ērglis un citām retākām sugām, kam ir nepieciešama īpaša aizsargāšana teritorijā. Ja novērsties no lāčiem, tad teritorijā ir kultūrvēsturiskais aspekts – Stompaku purvos atrodas partizānu nometne “Saliņu mītnes”. Plānā ir virkne pasākumu, kas vērsti uz šīs teritorijas attīstību. Teritorija kļūs pieejamāka, ērtāka lietošanai.

Vēl viens liels aspekts ir hidroloģiskā režīma atjaunošanas pasākumi. Hidrologs izvērtē Stompaku purvu hidroloģisko režīmu, noteica tās vietas, kur ir veicināma meliorācijas grāvju aizbēršana un vietas kur meliorācijas sistēma ir atjaunojama. Šie visi aspekti ir iekļauti apsaimniekošanas pasākumos - sadaļā, kas attiecināma uz tiem darbiem un atbildīgām institūcijām, kas šos darbus veiks teritorijā. Plāna darbības laiks - aptuveni 12 gadi, bet parasti finanšu vai ekspertu trūkuma dēļ šis process aizkavējas. Sagatavotais plāns ir apkopots, lai piedāvātu sabiedrībai.

Esmu gatavs atbildēt uz jautājumiem, ņemt vērā ierosinājumus. Tāpat M. Balalaikins norāda, ka publiskā apspriešana un ieteikumu iesniegšana būs iespējama līdz augusta sākumam. Visiem pastāv iespējama iesniegt ieteikumus. DAP izstrādātāji ir rosinājuši vairākus biotopus liegumus teritorijā, lielākā daļa attiecināma uz Latvija valsts mežiem, atsevišķas vietas ir arī privātpersonu īpašumi. Ir mēģināts sazināties ar privātpersonām un arī joprojām tiek gaidītas atbildes un ieteikumi sabiedriskās apspriešanas laikā. Attiecībā uz mežsaimniecisko darbību – tā pakāpeniski tiks pārtraukta. Privātpersonām sava plānotā mežsaimnieciskā darbība īstermiņā jāturpina, bet var arī darbību neveikt un ļaut mežiem attīstīties dabiski.

J. Trupovnieks: “Runājot par dabu, cilvēkiem un plēsējiem, nav pievērsta uzmanība ekonomiskajiem zaudējumiem un ietekmei uz lauksaimniecību, mežsaimniecību u.c. nozarēm. Jāsaprot, ja mēs kaut ko liedzam, tad jāvērtē ietekme gan uz pašvaldības budžetu, gan personu saimniecisko darbību.”

M. Balalaikins – Stompaku teritorija no citām dabas liegumu teritorijām atšķiras ar to, ka teritorijas lielākā daļa pieder valstij – A/S Latvijas valsts mežiem. Neliela daļa ir privātpersonām un uzņēmējiem. Attiecībā uz dabas aizsardzības plānu -nevar atrisināt globālus jautājumus-kādā veidā teritorijai ir globālais pienesums pašvaldības līmenī. Pati teritorija ir valsts objekts un valsts Dabas aizsardzības pārvaldes personā pārvalda šīs teritorijas un arī veic kaut kādas darbības. DAP izstrādātajiem nav tāda kompetence jautāt, vai tas dabas liegums ir lietderīgs vai nē. Eiropas kārtības nosaka, ka jābūt attiecīgām teritorijām, attiecīgā platībā. Ņemot vērā Eiropas kopējo kursu, tad šīs aizsargājamās teritorijas un platības tikai palielināsies un daudzās vietās jau palielina. Tas, ko pašlaik valsts maksā par mežsaimnieciskās darbības aizliegumu ir ļoti neliela daļa salīdzinot ar to ieguvumu, ko varētu saņemt strādājot. Ieteikums sekot procesiem un iespējām izmantot valsts un ES atbalstus.

J. Trupovnieks dod vārdu J. Bubnovam – Balvu novada pašvaldības deleģētajam pārstāvim DAP izstrādes grupā, lūdzot pastāstīt, cik lielā mērā iesaistīts DAP tapšanas procesā. J. Bubnovs informē klātesošos, ka ļoti aktīva komunikācija bija Stompaku mītnes jautājumā, kā no pašvaldības perspektīvas redzam attīstību, lai tā būtu pievilcīga apmeklētājiem, tūristiem. DAP jābūt tādam, lai nerastos papildus apdraudējums cilvēku drošībai, veselībai, dzīvībai un arī saimnieciskajām interesēm. Pašvaldība savas prasība virza Dabas aizsardzības pārvaldes skatīšanā gan par paplašināšanu, gan par norāžu izvietošanu, gan arī par to, ka teritorija jāļauj pienācīgi apsaimniekot, lai nav riski no satrupējošiem kokiem, kuri jebkurā brīdī var lūzt un traumēt gan infrastruktūru, gan sliktākajā situācijā apmeklētājus. Šādi gadījumi ir bijuši, kad ekskursijas grupas atrodoties mītnes teritorijā nelielā attālumā lūzt koks un līdz ar to viss tiek apstādināts un ekskursija ir izbojāta. Šie pašvaldības ieteikumi un vēlmes jau ir iekļautas DAP. Kas attiecas par aktuālo medību jautājumu – M. Balalaikins pēc Doms sēdes ir komunicējis ar medību kolektīviem un atsevišķas lietas jau ir ņemtas vērā un iestrādātas DAP, kura redakcija ir deputātiem pieņemta. M. Balalaikins norāda, ka apsaimniekošanas pasākumi ir iestrādāti balstoties uz ekspertu slēdzieniem, kas ir pamatoti un nenoliedzami. Līdz ar to, apsaimniekošanas pasākumu sadaļā tiek rakstīts, ka tā ir mednieku atbildība attiecībā uz dzinējmedību rīkošanu šajā teritorijā. DAP nav likti ierobežojumi, jo to var ielikt tikai ar saistošajiem noteikumiem un individuālajiem noteikumiem teritorijā. Lācis ir nemedījamā suga, kura medīšanai ir jāsaņem Dabas aizsardzības pārvaldes atļauja un tā var tikt saņemta tikai tajos gadījumos, ja lācim ir netipiska uzvedība un rada apdraudējumu. DAP izstrādes laikā skatīti arī postījumu fakti liegumam pieguļošā teritorijā un pēc M. Balalaikiņa domām ir iespēja šīs kompensācijas saņemt. Tiek pieminēts gadījums par zirgu ievainošanu Gulbenes pusē. Cik šie procesi ir birokrātiski, tas ir saistīts ar atbildīgajām iestādēm konkrētā jautājumā.

Šobrīd arī biteniekiem lāči rada kaitējumu, tāpēc Tamāra Mitjušina, kura jau labu laiku ir pētījusi lāčus, ir sagatavojusi prezentāciju, kurā apkopota informācija par Ziemeļlatgales lāčiem pēdējo trīs gadu laikā, kā arī citu valstu pieredze. Pēc T. Mitjušinas apkopotās informācijas Balvu novadā šobrīd varētu uzturēties ap 25 lāčiem. To pieaugums rada apdraudējumu ne tikai cilvēkiem, bet arī apkārtējai videi. Piemēram, lāči izdemolē 40% sarkano skudru pūžņu, kas atjaunojas trīs gadu laikā, medī (nosit) meža dzīvniekus, 10 lācēni rudenī apēd vienu tonnu ābolu, divi lāči apēd un izbradā 10-15 ha auzas, ogu laikā apēd 40 kg ogas un norauj augiem lapas, kuras arī apēd. T. Mitjušina iepazīstināja klātesošos arī ar citu valstu pieredzi Piemēram, Rumānijā ir bijuši 154 lāču uzbrukumi cilvēkiem, 14 nāves gadījumi, 100 lāči cietuši ceļu satiksmes negadījumos. Rumānijā jau spiesti nošaut 10 % no kopējā lāču skaita. Slovākijā nošauts lācis, pēc uzbrukuma cilvēkam. Arī Balvu novadā lācis ir uzbrucis cilvēkam - Žīguru mežu teritorijā. Tikmēr mūsu kaimiņvalstī Igaunijā ir atļautas lāču medības. Sezona ilgst no 1. augusta līdz 31. oktobrim. 2024 gadā bija atļauts nomedīt 94 lāčus, nomedīja 30. Igaunijas teritorijā dzīvo ap 1000 lāčiem un, lai veicinātu lāču pārcelšanos uz Latviju, Igaunijas pierobežā tos aizliegts medīt. Tāpat T. Mitjušina klātesošajiem stāsta, ka mednieku kolektīva “Bebrītis” mednieks Viesturs Kozlovskis kartē ir apkopojis lāču izplatību Balvu novada teritorijā (karte pielikumā). Tie ir aptuveni 25-30 lāči. Pēc kartes datiem lāči ienākuši no Krievijas Federācijas teritorijas, mazāk no Igaunijas. Bāzējas pierobežā un tālāk jau jaunie lāči izplatās uz Madonas pusi. Lāči pārvietojas 60 km rādiusā. Lāču mazuļi no mātes aiziet līdz 15 km (meitenes), puikas līdz 60 km. Vidēji lāču mātei piedzimst 2-3 mazuļi, bet ir gadījumi, kad 5-6 (īpaši labvēlīgos nosacījumos). Pededzes ozolu audzē (Pededzes krastā, Stradu pagastā, Gulbenes novadā), vienlaikus konstatēti 11 lāči.

T. Mitjušinas k-dze apkopojot savu stāstījumu, izdarījusi šādus secinājumus:

* palielinoties lāču izplatībai Balvu novada teritorijā, ogotāji un sēņotāji ir apdraudēti, jo satikšanās ar lāčiem kļūst iespējama arvien biežāka, jo lācis no melleņu plantācijās neiziet kamēr nav apēdis līdz 40 kg ogu;
* Slovākijas pieredze rāda, ka lāču uzbrukumi kļūst arvien biežāki un bīstamāki cilvēkiem, ir pieņemts likums par 350 lāču nomedīšanu, jo to skaits ļoti strauji audzis;
* lāči izķer bebrus un vāveres, lai veidotu tauku slāni ziemas guļai;
* kuplas lāču ģimenes veicina labi barošanās apstākļi un zema populācija;
* lāča uzvedība var būt neprognozējama – līdz 4 mēnešu vecumam nav bijības –vispār nebaidās;
* lāči ļoti labi saož šaujampulvera smaržu (ir vai nav bruņots cilvēks);
* savas dzīves laikā lācenes dzemdē ik pēc 2-3 gadiem, 4-5 reizes dzīves laikā;
* lāči ir teritorijas dzīvnieki un uzturas vienā vietā zināmās robežās, izņēmums kāzu laiks;
* lāci ir imūni pret elektriskajiem ganiem, izņēmums ļoti lielas jaudas elektriskie gani;

T. Mitjušinas k-dze norāda arī uz to, ka DAP nav pieminēta naudas plūsma un apjoms, kas paredzēta, lai atlīdzinātu savvaļas zvēru nodarītos zaudējumus. Ogošana, sēņošana ražas laikā ir cilvēku iztikšanas avots! Sējumu un izpostīto bišu saimju zaudējumu kompensācijas neatlīdzina reālos materiālos zaudējumus un cilvēka ieguldīto darbu.

Īpaši jāpiemin tie gadījumi, kad lācis ienāk apdzīvotā vietā - nav publiskotas rekomendācijas, kā rīkoties konkrētās situācijās. Jāņem vērā, ka lāči pārvietojas līdz 45 km/h. Tātad rīcībai jābūt ātrai un nekavējošai, lai savlaicīgi reaģētu un izvairītos no reāla apdraudējuma.

Dabas aizsardzības plāna izstrādes vadītājs Maksims Balalaikins norādīja, ka Latvijas valstij ir jāvēršas Eiropas komisijā, lai panāktu īpašas direktīvas pieņemšanu par lāču medībām. Viņš piebilda, ka Igaunijā tāds izņēmums ir, jo lāču populācija ir ļoti blīva.

M. Balalaikins arī no sarunām ar Dabas aizsardzības pārvaldi ir sapratis, ka tuvāko 10 gadu laikā izmaiņas lāču jautājumā nav gaidāmas. Un atsaucoties uz komentāru paskaidro sekojošo : “DAP nav tā platforma, kur virzīt jautājumus attiecībā uz lāču medībām Latvijā. DAP ir šaurs skatījums uz konkrētu teritoriju un to, ka lāčiem ir konkrēta loma bioloģiskajā fonā un tas nav izmaināms. T. Mitjušinas k-dze norāda, ka ir jāizrāda aktīva rīcība, tajā skaitā informācijas apkopošana un tālāka nodošana attiecīgajām institūcijām, lai būtu zināšanas par faktisko situāciju konkrētajā teritorijā. Nepieļaujamas ir situācijas, kad lāči nāk pie mājām pagalmos. M. Balalaikins uz šo komentāru norāda, ka katrā šādā gadījumā noteikti ir jāinformē Dabas aizsardzības pārvalde, ar lūgumu veikt nepieciešamās darbības.

Balvu novada pašvaldības domes priekšsēdētājs un Medību koordinācijas komisijas vadītājs Jānis Trupovnieks kā vienu no piedāvājumiem ieteica organizēt konferenci, uz kuru aicinātu Dabas aizsardzības pārvaldi, dabas aizsardzības jomā strādājošos un lēmumu pieņēmējus Eiropas Savienībā, kā arī cilvēkus, kuri šeit dzīvo, medī, ogo, uztur bišu saimes, lai parādītu Balvu novada teritorijas izaicinājumus un plēsīgo zvēru izplatību, jo nevaram 10 gadus gaidīt, kamēr mums pieaug, pieņemsim, lāču un vilku skaits, ja mēs jau šobrīd apzināmies, kāda situācija veidojas. M. Balalaikins norāda, ka attiecībā uz lāču apzināšanu teritorijā, tas ir viens mazs solītis, kas iekļauts DAP kā aicinājums medniekiem uzskaitīt visus lāču fiksētos postījumus un apciemojumus, jo mednieki ir tie, kas atrodas vistuvāk dabai un visbiežāk atrodas šajā teritorijā līdz ar to pēc kāda laika brīža būs iespēja vērtēt lāču izplatību. Pašlaik šo datu trūkst, lai izdarītu pamatotus secinājumus. Attiecībā uz priekšsēdētāja priekšlikumu rīkot konferenci, M. Balalaikins atbalsta, t.sk. iesaisti globālajā platformā, bet viena plāna ietvaros nevar atrisināt novada un valsts problēmas kopumā. Tāpēc tās jārisina, par tām jārunā skaļāk. DAP nevar noteikt, ka aktīvāk jāmedī vilki vai kaut kas cits jādara. Pēc būtības daļa izskanējušo bažu ir ārpus DAP izstrādātāju kompetences.

Sanāksmes vadītājs J. Trupovnieks aicina pāriet pie medību sadaļas, norādot, ka balvēnieši jau ir izrādījuši proaktīvu rīcību vilku jautājumā un lūdz uzklausīt medniekus DAP jautājumos (informācija vilku jautājumā tika nosūtīta arī M. Balalaikinam, uzsverot, ka jābūt lielākai sadarbībai ar attiecīgajām institūcijām, lai aktuālā informācija nonāk līdz atbildīgajām iestādēm, tiek ņemta vērā un virzīta rezultāta sasniegšanai kā tas bijis Igaunijā.

Latgales makšķernieku un mednieku biedrības valdes loceklis Andris Kazinovskis apsveic jaunievēlētos deputātus un priekšsēdētaju Jāni Trupovnieku ar ievēlēšanu amatā. Attiecībā uz DAP, A. Kazinovskis norāda, ka neatkarīgi no tā, cik tas ir labs vai slikts, gala vārdu teiks Balvu novada dome, akceptējot to vai nē.

A. Kazinovksis: “Šajā plānā es vēlētos, lai tiktu iekļauts:

1) praktiski visas prasības un visi lūgumi, kas izriet no mednieku kolektīviem, kas piedalās gan šodien, gan iepriekšējās sanāksmēs;

2) šajā plānā maz vai nemaz nav redzama atbildība par sekām, ko darīs tad, ja šajā teritorijā šie plēsīgie zvēri veiks postījumus, kas nesīs par to atbildību, jo šī nav parasta teritorija, kur varēs pieprasīt kādu kompensāciju par zaudējumiem vispārējā kārtībā. Plānā paredzēts, ka šī būs īpaša teritorija, tad vajadzētu tur būt arī atrunātai īpašai atbildībai un īpaši apskaidrots, kādā veidā segs radušos zaudējumus, kas tos segs – pašvaldība, Dabas aizsardzības pārvalde, apdrošinātāji?

Sakarā ar plāna realizāciju, pieprasīt iekļaut tajā atbildību no konkrētajām institūcijām ( Dabas Aizsardzības pārvaldes, pašvaldības, vai konkrētām personām) par sekām, ko šajā teritorijā, vai tās apkārtnē izraisīs plēsīgie zvēri, paredzot kompensācijas par nodarītajiem postījumiem.

3) Saistībā ar mainīgo situāciju pasaulē un ģeopolitisko situāciju, arī plānam vajadzētu būt vairākām versijām, piemērotām dažādiem izaicinājumiem, kas var piemeklēt. Sakarā ar Pretmobilitātes infrastruktūras izveides likumprojektu, kuru šobrīd izskata LR Saeimā, un kura mērķis ir paātrināt Latvijas austrumu robežas militāro stiprināšanu un gatavošanos iespējamajam militārajam konfliktam ar agresorvalsti, Balvu novada pašvaldībai iesniegt priekšlikumus likumprojektā ar mērķi apturēt Stompaku dabas lieguma un citu liegumu pierobežas teritorijā darbību līdz konflikta draudu mazināšanai. Priekšlikumos iekļaut lūgumu par vilku, lāču un citu plēsēju būtisku skaita samazināšanu, Pretmobilitātes infrastruktūras izveides likumprojektā paredzētajā 30 km Valsts austrumu pierobežas zonā - Alūksnes, Balvu, Ludzas, Krāslavas un Daugavpils novados.

A. Kazinovskis jautā: “Vai vispār nevajadzētu apturēt, uz šo nedrošības laiku, jebkāda veida dabas aizsardzības aktivitātes, varbūt vispār apturēt Stompaku purva lieguma darbību? Izsaka priekšlikumu, Balvu novada pašvaldības pārstāvjiem Saeimā, izteikt iniciatīvu Stompaku purvu teritorijās vispār izskaust vilkus un lāčus (saistīts ar kara specifiku -savvaļas zvēri kara apstākļos barojas no līķiem).

1. Balvu novada pašvaldībai ir kategoriski jāiestājas par to, lai vienīgi Balvu novada iedzīvotāju referendums nosaka, būt vai nebūt lāču, vilku un citu plēsēju pavairošanai un saudzēšanai Stompaku dabas liegumā;
2. Pieprasīt valdībai minētā dabas plāna apturēšanu un referenduma rīkošanu.

M. Balalaikins apstiprina, ka pie DAP kā pielikumu var pievienot mednieku viedokļu apkopojumu. Tā nav problēma, bet kā pats A. Kazinovskis norādīja ar iniciatīvām valstiski jāgriežas Saeimā pie komisijām un frakcijām. Aizsargājamās teritorijas, t.sk. Stompaku purvi ir vienotas Eiropas tīkla teritorijas, līdz ar to pārvaldības iespēja ir lokālā līmenī, par ko Latvija atskaitās Eiropas komisijās. DAP izstrādātājiem iesniedzami apkopoti konkrēti priekšlikumi, kurus tālāk ir iespēja nodot Dabas aizsardzības pārvaldei.

Ar dabas lieguma “Stompaku purvi” dabas aizsardzības plāna projektu ir iepazinies mednieku kluba “Nastrova” pārstāvis **Ritvars Ķerģis**, kuram bija vairāki jautājumi, ierosinājumi un priekšlikumi dabas aizsardzības plāna izstrādātājiem (23., 24., 54., 98., 133.,138.,141., 144., 148., 150., 157., 172. lappusēs), norādot konkrēti:

1) plāna otrajā redakcijā rediģēt terminu  " *Aizliegt svinu saturošu munīciju*" uz " *Svinu saturošu skrošu munīciju*";

2) precizēt visās sadaļās vienādi par to, ja tiek konstatēta lāča ziemošanas miga vai atrašanās pazīmes, tad dzinējmedības tiek pārtrauktas tikai konkrētā kvartāla robežās līdz dzinējmedību sezonas beigām;

3) lūgums izmainīt (mīkstināt) terminus, " aizliegt", "ierobežot", " noteikt aizliegumu", visās plāna sadaļās, kur šie termini tiek piemēroti attiecībā uz medībām, dzinējmedībām un medību suņu atrašanos teritorijā;

4) plānoto apsaimniekošanas pasākumu kopsavilkumā, pie sadaļas Apsaimniekošanas pasākumi, viss kas saistīts ar bebru ierobežošanu un meliorācijas grāvju uzturēšanas darbiem, ņemam ārā " medību platību nomniekus";

5) precizēt kļūdainās platības privātajos kadastros, kurus plānots pievienot teritorijai;

6) pārskatīt terminus - " ierobežot ", vai " noteikt aizliegumu " uz visiem uguns drošības pasākumu veikšanas pasākumiem, neskatoties uz sugu, vai biotopu lieguma termiņiem;

7) pirms nodot DAP sabiedriskajā apspriešanā, rūpīgi jāveic redakcionālie labojumi, lai novērstu pretrunas un neatbilstības.

Medību kolektīva pārstāvis **Kaspars Porietis** atstāstīja gados vecāko kolēģu bažas, kas attiecas uz Vecumu dabas parku - ka savulaik reāli darbojusies sodīšana attiecīgi uz individuālo apsaimniekošanas noteikumu sadaļu.

Tāpat bažas izskanēja par to, vai aktīva līdzdarbošanās dzīvnieku uzskaitē, kaut kādā veidā nevērsīsies pret pašu mednieku interesēm?

Uzklausot sanāksmes dalībnieku ieteikumus un bažas, M. Balalaikins paskaidro, ka DAP pati svarīgākā un galvenā sadaļa ir Apsaimniekošanas pasākumi, kurā noteiktas vēlamās darbības. Uz ko R. Ķerģis norāda, ka vārdi “ierobežot”, “noteikt aizliegumu” nav vēlamā forma, bet gan konkrēta rīcība.

Uzklausot sanāksmes dalībnieku viedokļus un izteiktos priekšlikumus, pamatojoties uz 2021.gada 28.oktobra Balvu novada Medību koordinācijas komisijas nolikuma 7.3. punktu, kas nosaka, ka komisijas kompetencē ir objektīvi izvērtēt konkrēto situāciju un noteikt pasākumus medījamo dzīvnieku postījumu un to seku ierobežošanai vai likvidēšanai; 7.4. punktu - veicināt mednieku, zemnieku, Valsts meža dienesta, Lauku atbalsta dienesta un Pašvaldības savstarpējo komunikāciju un sapratni; 7.5. punktu - analizēt informāciju par meža dzīvnieku nodarīto kaitējumu lauksaimniecības kultūrām un izvērtēt apdraudējuma iespējamo attīstību, noteikt zaudējumu apmēru; 7.6. punktu - koordinēt mednieku un zemnieku iesaisti pasākumos, kas vērsti uz meža dzīvnieku nodarītā kaitējuma lauksaimniecības kultūrām pārtraukšanu un jaunu draudu novēršanu; 7.7. punktu - izstrādāt priekšlikumus meža dzīvnieku nodarīto postījumu apdraudējuma lauksaimniecības kultūrām novēršanas plānu, ieteikumus vai vadlīnijas; 8.1. punktu, kas nosaka, ka Komisijai ir tiesības uzaicināt uz komisijas sēdēm valsts, pašvaldību un citu institūciju amatpersonas un speciālistus izskatāmā jautājuma sekmīgai risināšanai un pamatota lēmuma pieņemšanai; 8.2. punktu - pieprasīt un saņemt no Pašvaldības amatpersonām un darbiniekiem un organizācijām nepieciešamo informāciju (dokumentus, izziņas, aprēķinus u.c.) komisijas kompetencē esošo jautājumu risināšanai, atklāti balsojot: **PAR – 5** (Jānis Trupovnieks, Guna Začeste, Valdis Siliņš, Jānis Šakins, Kaspars Rakstiņš), **PRET - nav, ATTURAS - nav**, Balvu novada Medību koordinācijas komisija, **NOLEMJ:**

1. DAP iekļautekonomiskās ietekmes vērtējumu gan uz pašvaldības budžetu, gan personu saimniecisko darbību.
2. Izvērtēt DAP, Pretmobilitātes infrastruktūras jomu regulējošo normatīvo aktu un Rīcības plāna Latvijas Austrumu pierobežas ekonomiskajai izaugsmei un drošības stiprināšanai 2025.–2027. gadam savstarpējo korelāciju.
3. DAP iekļaut dzīvnieku (īpaši vilki, lāči u.c.) monitoringa datus, salīdzinot Balvu novada pašvaldības teritoriju kopumā un atsevišķi izdalot DAP iekļautās teritorijas.
4. Norādīt atbildīgās institūcijas, iespējamos kompensāciju veidus un kārtību zaudējumu pieteikšanai, kas radušies DAP iekļautajā teritorijā.
5. Papildināt DAP ar medību kolektīvu dalībnieku ieteikumiem, kas sniegti iepriekš organizētajās sanāksmēs un tikšanās reizēs.
6. Organizēt konferenci/sanāksmi, uz kuru aicinātu Dabas aizsardzības pārvaldi, dabas aizsardzības u.c. jomu ekspertus un lēmumu pieņēmējus Eiropas Savienībā, kā arī citas ieinteresētās personas.
7. Veikt redakcionālos labojumus 23., 24., 54., 98., 133.,138.,141., 144., 148., 150., 157., 172. lappusēs, lai novērstu pretrunas un neatbilstības.
8. DAP otrajā redakcijā terminu " *Aizliegt svinu saturošu munīciju*" aizstāt ar " *Svinu saturošu skrošu munīciju*".
9. Precizēt visās sadaļās vienādi par to, ja tiek konstatēta lāča ziemošanas miga vai atrašanās pazīmes, tad dzinējmedības tiek pārtrauktas tikai konkrētā kvartāla robežās līdz dzinējmedību sezonas beigām.
10. Izmainīt (mīkstināt) terminus, "*aizliegt*", "*ierobežot*", "*noteikt aizliegumu*" visās plāna sadaļās, kur tas tiek piemērots attiecībā uz medībām, dzinējmedībām un medību suņu atrašanos teritorijā.
11. Plānoto apsaimniekošanas pasākumu kopsavilkumā, pie sadaļas Apsaimniekošanas pasākumi, viss kas saistīts ar bebru ierobežošanu un meliorācijas grāvju uzturēšanas darbiem, izņemt frāzi "*medību platību nomniekus*".
12. Precizēt kļūdainās platības privātajos kadastros, kurus plānots pievienot teritorijai.
13. Pārskatīt terminus - "*ierobežot*" un " *noteikt aizliegumu* " uz visiem uguns drošības pasākumu veikšanas pasākumiem, neskatoties uz sugu vai biotopu lieguma termiņiem.

|  |  |
| --- | --- |
| Komisijas vadītājs: | Jānis Trupovnieks |